<classify> SERIKALI imeshauriwa kuwalipa madiwani madai ya posho zao, kabla ya mabaraza ya madiwani, kuvunjwa kwenda Uchaguzi Mkuu baadaye mwaka huu.Sambamba na wao imetakiwa pia kuwalipa watumishi wa serikali malimbikizo yao pamoja na kufanyia kazi changamoto, zinazowakabili katika ufanisi wa utendaji wao.Ushauri huo upo maoni ya Kamati ya Kudumu ya Bunge ya Hesabu za Serikali za Mitaa LAAC kuhusu taarifa ya Mdhibiti na Mkaguzi Mkuu wa Hesabu za Serikali katika Serikali za Mitaa kwa mwaka wa fedha unaoishia Juni 30, 2018, uliowasilishwa na Makamu Mwenyekiti wa kamati hiyo, Abdallah Chikota.Chikota amesema Madiwani ni kiungo muhimu kati ya serikali na wananchi hasa katika kutekeleza miradi ya maendeleo na shughuli zingine za ulinzi na usalama katika kata zetu. Hali kadhalika watumishi wa serikali ndiyo watekelezaji na wasimamizi wakuu wa sera na mipango mbalimbali ya serikali kwa wananchi.Hivyo, ni vyema wakawa wanalipwa stahili zao kwa wakati ili kuwatia moyo na ufanisi wa kazi wanazozifanya. Kwa mfano, watumishi wa Halmashauri ya Wilaya ya Chamwino peke yake wanaidai serikali Sh bilioni 1.3 kutokana na stahili mbalimbali.Hali kama hii huibua manunguniko miongoni mwao kiasi cha kushusha morali wa kazi na tija. LAAC inashauri kuwa madeni haya yawekewe utaratibu madhubuti wa kuyakusanya na kuyahakiki mapema katika vituo vyao vya kazi ili yaweze kulipwa kwa wakati, alisema.Akichangia suala hilo, Mbunge wa Mpwapwa, George Lubeleje CCM ameitaka serikali kuwalipa madiwani posho zao kabla ya Juni mwaka huu, kwani baada ya hapo mabaraza ya madiwani yakivunjwa, dhamana ya madiwani hao kupitia halmashauri zao kwenye benki walizokopa, zitakoma.Alisema baada ya hapo, benki zitawaandama na zitachukua mali za madiwani hao wenye madeni, kwani dhamana itakuwa wao wenyewe na si halmashauri tena.Akizungumzia maoni mengine ya LAAC baada ya kupitia ripoti ya CAG ya mwaka 20172018, Chikota alisema halmashauri hazikusanyi mapato ipasavyo na kuzishauri halmashauri na serikali kuu, waibue vyanzo vipya vya mapato.Serikali Kuu imechukua vyanzo vya uhakika kama kodi ya majengo, kodi ya ardhi, ushuru wa mazao ya kimkakati na kodi ya mabango ya biashara.LAAC ina maoni kuwa endapo serikali kuu itajielekeza katika kuboresha mazingira ya utalii, nishati, usafiri na usafirishaji, viwanda na biashara mbalimbali za kimataifa ili kupata ushuru na kodi zinazotokana na shughuli hizo, serikali za mitaa zitapata uhakika wa kukusanya mapato yao ya ndani, alisema.Pia alishauri idara za serikali zinazohusika na ukaguzi na ufuatiliaji, zifuatilie hali halisi ya mapato katika mifumo ya kielektroniki ya ukusanyaji wa mapato na kulinganisha mapato halisi yanayowekwa benki, kwa lengo la kudhibiti mianya ya upotevu.Ofisi ya Taifa ya Ukaguzi NAOT iombwe kufanya Ukaguzi Maalum katika Hesabu za Mwaka wa Fedha ulioishia tarehe 30 Juni, 2018 katika Halmashauri za Manispaa ya Kigoma Ujiji na Wilaya ya Songea ili kubaini sababu na wahusika katika ukiukwaji mkubwa wa manunuzi na matumizi ya fedha za umma uliobainika katika Taarifa za Hesabu za Halmashauri hizo kwa CAG na LAAC, alieleza.Akichangia taarifa hiyo, Lubeleje alisema miradi mingi imesimama kutokana na serikali kutopeleka fedha kwenye halmashauri.Alisisitiza Kwenye halmashauri nyingi ukienda utaona maboma na hata Mpwapwa utaona zahanati tatu zimekwama mwaka wa kumi, kutokana na serikali kutopeleka fedha za kukamilisha miradi.Akijibu hoja za wabunge kuhusu taarifa ya Kamati ya LAAC, Waziri wa Nchi Ofisi ya Rais Tawala za Mikoa na Serikali za Mikoa Tamisemi, Selemani Jafo alisema ameshamuagiza Mkurugenzi wa Tamisemi, kuhakikisha madiwani wote wanalipwa malimbikizo yao, kabla mabaraza ya madiwani hayajavunjwa ili walipe madeni yao kwenye benki.  <topic>: KITAIFA 